Le fa go ntse jalo, a motho a ka nna lefufa ka mabaka a a phoso? Ee. Bontsi jwa Bajuda ba ne ba ntse jalo mo lekgolong la ntlha la dingwaga. Ba ne ba nna lefufa mme ba sireletsa Molao o ba o neilweng ke Modimo le dingwao tsa bone. Ba ne ba leka go sireletsa Molao ka go tlhoma ditao le dithibelo tse dintsi tse di neng tsa fetoga morwalo o o bokete mo bathong. (Mathaio 23:4) E re ka ba ne ba sa kgone kgotsa ba sa batle go dumela gore jaanong Modimo o ne a emiseditse Molao wa ga Moshe ka sengwe sa mmatota se o neng o se tshwantshetsa, lefufa la bone le le bakwang ke mabaka a a phoso le ne la ba tlhotlheletsa gore ba galefele balatedi ba ga Jesu Keresete mo go feteletseng. Moaposetoloi Paulo, yo le ene a kileng a ikanyega ka lefufa mo Molaong ka mabaka a a phoso, o ne a bontsha gore batho ba ba neng ba sireletsa Molao ba ne ba na le “tlhoafalo [lefufa] ka Modimo; mme e seng go ya ka kitso ya boammaaruri.”—Baroma 10:2; Bagalatia 1:14.